Kun IS-krigere med norsk statsborgerskap kan få vende «hjem» når regjeringen trekker oppholdstillatelsen for de som har sluttet seg til IS i Irak og Syria.

Solberg-regjeringen trekker tilbake oppholdstillatelsen for de som har sluttet seg til IS i Irak og Syria, skriver VG. Justisminister Jøran Kallmyr sier, ifølge avisen under Frps landsmøte på Gardermoen fredag at Regjeringen instruerer Utlendingsdirektoratet (UDI) til å trekke tilbake både midlertidige og permanente oppholdstillatelser for alle med IS-tilknytning.

Ingen sikre tall

Justisministeren forteller VG at dette vil gjelde flere, men at tallene er usikre.

- Men all informasjon er svært usikker. Det er mange som vi antar er døde, men vi vet ikke det for sikkert. Det er mangel på informasjon hele veien. PST har nokså god oversikt over hvem som har reist og sluttet seg til IS i Irak og Syria. Men hvor mange som fortsatt er i live er veldig usikkert. Derfor kan ikke regjeringen gi noe spesifikt tall, eller noe anslag, sier han til VG.

Kallmyr sier Norge hittil har hatt plikt til å ta imot både norske statsborgere og fremmedkrigere av utenlandsk opprinnelse med en norsk oppholdstillatelse, men ifølge instruksen vil den siste gruppen nå miste alle sine rettigheter i Norge.

Nektes familiegjenforening

Regjeringen har åpnet å hente hjem foreldreløse IS-barn, men ifølge Kallmyr vil Regjeringen også instruere UDI om å nekte familiegjenforening i Norge for de med IS-tilknytning, skriver VG.

Frp-leder Siv Jensen gjorde det tidligere fredag klart at partiet vil gjøre det de kan for å hindre IS-krigere i å komme tilbake til Norge, og også at partiet ikke vil hjelpe kvinnene som har sluttet seg til IS.

- Dere har vendt Norge ryggen, og det får dere ta konsekvensene av. Dere deler ikke våre verdier. Dere har begått grusomme og umenneskelige handlinger. Dere er fundamentalister, og dere er ikke velkommen tilbake til Norge, slo hun fast og ble møtt med kraftig applaus fra salen.

Les også Jensen vil gjøre alt for å hindre at IS-krigere kommer tilbake til Norge

Les også FpU vil hente hjem alle Syria-barna